Vyf binne ure ná rooftog aangekeer | Maroela Media
Vyf binne ure ná rooftog aangekeer
Vyf verdagtes is binne ure nadat ŉ winkel in Port Alfred in die Oos-Kaap beroof is, vasgetrek.
Kapt. Mali Govender, woordvoerder van die polisie, het gesê twee mans het Woensdagoggend teen 09:13 by ŉ kettingwinkel in Port Alfred ingeloop en twee vroue-assistente genader vir hulp met parfuum.
“Hulle het toe na bewering die assistente ingelig dat hul daar is om die winkel te beroof. Daar het nog twee verdagtes by hul aangesluit en hulle het die assistente versoek om parfuum in die sakke wat hulle gebring het te pak. Hulle het toe die winkel verlaat,” het Govender gesê.
ŉ Veiligheidswag van die winkelsentrum het die verdagtes gesien toe hul die winkel verlaat met die sak vol parfuum. ŉ Bestuurder van ŉ plaaslike koswinkel het die verdagtes agternagesit, maar hulle het ŉ vuurwapen op hom gerig.
Die verdagtes het van die toneel gevlug in ŉ grys voertuig. Inligting van die voertuig is gesirkuleer op plaaslike groepe en Port Elizabeth se polisie is ook in kennis gestel aangesien die voertuig in daardie rigting gery het.
Lede van Port Elizabeth se blitspatrollie het die voertuig by Coega gewaar en ŉ jaagtog het ontstaan.
“Polisiebeamptes kon daarin slaag om die voertuig by die Truckers Inn voor te keer en vyf verdagtes tussen 20 en 32 jaar oud is in hegtenis geneem. Daar is beslag gelê op twee vuurwapens en die gesteelde goedere ter waarde van nagenoeg R80 000. “Dit sal aan die eienaar terugbesorg word,” het Govender gesê.
ŉ Saak van sakeroof word ondersoek.
Drie nou van moord aangekla ná wrede plaasaanval
Wending in mangat-moordsaak
Ag, hoe kan die Polisie dan nou die ‘manne’ se “fun” so “spoil”? Hulle wou seker maak dat hulle lekker ruik en hul girlfriends kan beïndruk met die duur lekkerruikgoedjies wat hulle vir hulle ‘gekoop’ het.
AWVDM · 1 jaar gelede
Wel Gedaan !!
KG · 1 jaar gelede
Baie goeie span poging tussen die veiligheidswag, winkelbestuurder en die SAPD. Wel gedaan julle!!